钦定古今图书集成/明伦汇编/皇极典/第204卷 > 《贺太祖登极表》明·李善长
## 钦定古今图书集成/明伦汇编/皇极典/第204卷 > 《贺太祖登极表》明·李善长

“天生圣智，宏开基创业之功；运际亨嘉，仰济世安民
之主。万方欣戴，四海更新。”恭惟陛下，禀聪明睿智之
资，备圣神文武之德，首出庶物，卓冠群伦。初无尺地
一人之阶，而致溥天率土之会；东征西怨，犹大旱之
望云霓。外攘内安，措颠连而置衽席。兵威所向，靡坚不摧；德意所加，无远不服。平群雄而僭乱息，埽六合
而烟尘清。拯其涂炭之氓，布以宽仁之政。四维张而
风俗美，三纲正而伦理明。天命攸归，实茂膺于历数；
人心所属，咸鼓舞于讴歌。冕旒端拱于宸居，华夏统
承于正朔。乃继天而立极，爰定鼎而建都。臣等幸际
亨嘉，获叨任使。忝居鹓列，上祝鸿图。偃武修文，开太
平于万世；制礼作乐，妙化育于两间。